Cauza C‑319/14

B & S Global Transit Center BV

împotriva

Staatssecretaris van Financiën

(cerere de decizie preliminară formulată de Hoge Raad der Nederlanden)

„Trimitere preliminară — Codul vamal comunitar — Regulamentul (CEE) nr. 2913/92 — Articolele 203 și 204 — Regimul de tranzit comunitar extern — Regulamentul (CEE) nr. 2454/93 — Articolele 365, 366 și 859 — Nașterea datoriei vamale — Sustragere sau nesustragere de sub supravegherea vamală — Neexecutarea unei obligații — Omisiunea de a încheia regimul de tranzit — Ieșirea mărfurilor de pe teritoriul vamal al Uniunii Europene”

Sumar – Hotărârea Curții (Camera a cincea) din 29 octombrie 2015

Uniune vamală — Nașterea unei datorii vamale la import ca urmare a sustragerii de sub supravegherea vamală a unei mărfi supuse drepturilor de import — Conținut — Mărfuri, plasate sub un regim de tranzit extern, neprezentate la biroul vamal de destinație — Ieșirea mărfurilor de pe teritoriul vamal al Uniunii — Neprezentarea unor documente vamale ale statului terț care să dovedească încheierea regimului de tranzit — Nașterea unei datorii vamale

[Regulamentul nr. 2913/92 al Consiliului, astfel cum a fost modificat prin Regulamentul nr. 1791/2006, art. 37 alin. (1), art. 203 și art. 204; Regulamentul nr. 2454/93 al Comisiei, art. 365 alin (3) și art. 366 alin (2) și (3)]

Articolele 203 și 204 din Regulamentul nr. 2913/92 de instituire a Codului vamal comunitar, astfel cum a fost modificat prin Regulamentul nr. 1791/2006, trebuie interpretate în sensul că o omisiune de îndeplinire a obligației de prezentare a unei mărfi plasate sub regimul de tranzit comunitar extern la biroul vamal de destinație dă naștere unei datorii vamale nu în temeiul articolului 204 din acest regulament, ci al articolului 203 din regulamentul menționat, atunci când marfa vizată a ieșit de pe teritoriul vamal al Uniunii Europene, iar titularul regimului menționat nu este în măsură să depună documente conforme articolului 365 alineatul (3) din Regulamentul nr. 2454/93 de stabilire a unor dispoziții de aplicare a Regulamentului nr. 2913/92, în versiunea care rezultă din Regulamentul nr. 993/2001, sau articolului 366 alineatele (2) și (3) din Regulamentul nr. 2454/93, în versiunea care rezultă din Regulamentul nr. 1192/2008.

Astfel, noțiunea de sustragere de sub supravegherea vamală, care figurează la articolul 203 alineatul (1) din Regulamentul nr. 2913/92, trebuie înțeleasă ca incluzând orice acțiune sau omisiune care are drept rezultat, chiar dacă numai pe moment, împiedicarea accesului autorității vamale competente la mărfuri aflate sub supraveghere vamală și a efectuării controalelor prevăzute la articolul 37 alineatul (1) din regulamentul menționat. Pentru a exista o sustragere de sub supravegherea vamală, este suficient ca marfa să fi fost sustrasă în mod obiectiv de la eventuale controale, independent de faptul dacă acestea au fost realizate efectiv de autoritatea competentă. Pe de altă parte, simplul fapt că mărfurile au ieșit de pe teritoriul vamal al Uniunii nu se opune ca o omisiune de îndeplinire a obligației de prezentare a acestor mărfuri la birourile lor vamale de destinație respective să fie calificată drept sustragere de sub supravegherea vamală, dând naștere unei datorii vamale în temeiul articolului 203 din Regulamentul nr. 2913/92. Astfel, o asemenea sustragere poate exista în pofida absenței unei integrări nelegale a mărfurilor vizate în circuitul economic al Uniunii.

(a se vedea punctele 28, 29, 34 și 40 și dispozitivul)